《七鲲身》
明代·钱琦

海中有鲲夜化鹏，将飞似堕忽伏蹲。浸作千年老云根，分排玉立如弟昆。

蛟宫千丈姿雄跨，鳄浪万里供馋吞。壮气已作长虹吐，远势欲挟孤鸾骞。

如砥狂澜留柱石，时挝天鼓殷雷门。左控安平右鹿耳，襟带众汇如缭垣。

当年蛙龟争雄处，犀甲百万齐云屯。一声海吼白骨枯，潮头战血交流浑。

自从归我版图后，恬波息浪清乾坤。升平大业垂万古，异域往往叨殊恩。

祇今穷崖绝壑地，已成紫蟹黄鱼村。我来正值三月暮，裌衣习习春风温。

他山可望不可即，远见一片苍烟痕。天地沧桑本变幻，古今兴废如朝昏。

况复浮生一泡影，忍令岁月逐尘奔。眼中俗客难为论，黯然默默销神魂。

安得如尔息健翮，坐受晚露与朝暾。

作者简介：（1469—1549）浙江海盐人。字公良，号东畬。正德三年进士，知盱眙县。力御农民军。邑赖以全。升临江知府，调思南。请老归。有《钱子测语》、《东畬集》、《祷雨录》等。